અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓની જે તે કામ માટેના કોન્ટ્રાક્ટર પ્રત્યેની કંઈક અંશે કૂણી લાગણીના કારણે કેટલાક કોન્ટ્રાક્ટર માથાભારે બની ગયા છે. કોર્પોરેશનમાં એકસામટાં દસ-દસ ગજા બહારનાં કામ લઈને આ કોન્ટ્રાક્ટર છેવટે પેટાકોન્ટ્રાક્ટ કે પેટાના પણ પેટાકોન્ટ્રાક્ટ જેવી ગોઠવણ ના થાય તો હાથ પર લીધેલાં કામને રખડાવી દે છે. પરિણામે તંત્રને નવેસરથી એકડો ઘૂંટવો પડે છે. જે દરમિયાન કામનો ખર્ચ પણ વધી જાય છે. અમુક કોન્ટ્રાક્ટર તો મ્યુનિસિપલ સ્ટાફ સાથે મારામારી પર ઊતરી આવે છે. આ બધા કારણસર ભાજપના શાસકોને દર અઠવાડિયે એક કોન્ટ્રાક્ટરને બ્લેકલિસ્ટ કરવાની ફરજ પડી રહી છે.